Middelalderens klædedragter i Danmark dækker over det tøj som blev båret af personer i og omkring de danske områder i middelalderen, og klæderne udviklede sig igennem hele perioden.
"Klæde" er en samlet skandinavisk betegnelse for de middelalderlige vævede tekstiler, der blev masseproduceret og eksporteret over hele Europa, men bliver også brugt som et synonym for tekstiler generelt. Danske klæder blev både hjemmelavet til eget brug, og handlet indbyrdes, og en stor del af det handlede klæde var importeret til Danmark fra de store klædemarkeder rundt om Østersøen. I den danske middelalder blev klædehåndværket til et erhverv, og handel med klæde kunne være en lukrativ forretning, der sørgede for, at de noble herrer og damer kunne adskille sig fra almuen og vise deres pomp og pragt i silke, skarlagen og guldklæde. Klædet i middelalderen var således en standsmarkør men markerede også i lige så høj grad køn, religion og ægteskabelig status.
Klædeforskningen i Danmark er et interdisciplinært forskningsområde, der med gavn kan beskæftige både historikere, arkæologer, kunsthistorikere, tekstileksperter og håndværkere. Forskningen åbner for en hel del spørgsmål omkring produktion, handel og mode − hvoraf mange er svære at svare tilfredstillende på, da der er mangel på danske middelalderlige kilder, eller at der blot ikke er forsket grundigt i emnet. Nedenstående artikel kan ses som både en introduktion til tilgængelig viden på området og et indblik i danske og nordiske kilders beskaffenhed på klædeområdet. ("Læs mere..")
